Supermodel se naam pronk op duur teesakkies, gesigolieKate Moss. (Foto: Angela Weiss/AFP) Die Britse supermodel Kate Moss volg in die voetspore van bekendes soos Gwyneth Paltrow en het pas haar eie reeks skoonheid- en leefstylprodukte genaamd Cosmoss bekendgestel. Die modetydskrif Vogue het berig dat Moss twee en ŉ half jaar bestee het om dié produkte, wat tee, gesigolies en parfuum met essensiële olies insluit, vir haar nuwe handelsmerk te ontwikkel. Die 48-jarige model en ma het in ŉ onlangse onderhoud op BBC-radio se Desert Island Discs gesê dat sy haar kenmerkende partytjie-leefstyl van die 1990’s agtergelaat het en nou meditasie en die kwekery bo klubs verkies. Moss meen sy het dié produkte ontwikkel om haar “rustiger lewensfase” se komplementeer en is volgens haar ook “ideaal vir rituele wat die liggaam en siel met die natuurlike omgewing balanseer”. COSMOSS by Kate Moss ???? pic.twitter.com/0cANzRMDcq — TheSecretDiaryofa90sGirl (@90sTaurusGirl) September 1, 2022 ‘n Blik Cosmoss-tee sal kopers $23 (sowat R398) uit die sak jaag, terwyl die gesigolie en parfuum onderskeidelik £120 (R2 398) en £105 (R2 098) kos. Cosmoss is nie die eerste produkte waarop die bekende model se naam pronk nie. ŉ Blik Cosmoss-tee sal kopers meer as R2 000 kos. (Foto: Cosmoss/Instagram) Sy het voorheen ŉ reeks klere vir die tienermodeketting Topshop – wat sy fisieke winkels tydens die pandemie gesluit het – ontwerp, en ook al haar naam verleen aan ŉ reeks lipstiffies van die Britse-skoonheidsreeks Rimmel. In 2016 het sy ook haar eie talentagentskap, Kate Moss Agency, gestig, wat haar dogter, Lila Moss, sowel as Ella Richards (kleindogter van die Rolling Stones se Keith Richards) en kunstenaars soos Rita Ora verteenwoordig. Maroela Media het vroeër berig dat Moss ook vanjaar ŉ baie kort getuienis in die opspraakwekkende lastersaak tussen Johnny Depp en sy eksvrou, Amber Heard, gelewer het. Moss, wat van 1994 tot 1998 in ŉ verhouding met Depp was, is deur sy regspan na die getuiebank geroep nadat die 36-jarige Heard in haar getuienis vroeër vanjaar verwys het na bewerings dat Depp destyds vir Moss by ŉ stel trappe afgestoot het. Die model het dié bewerings in die hof ten sterkste ontken.